**Határozat: 33-48**

 **Rendelet: 4**

**Jegyzőkönyv**

**Zalakaros Város Önkormányzata Képviselőtestülete**

**2018. március 08-án megtartott**

**nyílt üléséről**

**Jegyzőkönyv**

Készült a Zalakaros Város Önkormányzata Képviselőtestülete **2018. március 08-án** 16,41 órai kezdettel megtartott **nyílt** üléséről.

Jelen vannak: Novák Ferenc polgármester, Czirákiné Pakulár Judit alpolgármester, Benkőné Gulyás Edit, Horváth Vencel, Kötő Attila, Szirtes Balázs képviselők, Szabóné dr. Csányi Marianna jegyző, Torma László aljegyző.

Igazoltan távol van: Magyar Mária képviselő.

Tanácskozási joggal jelen van: Magyarné Kovács Judit pénzügyi osztályvezető, Tóthné Őri Ibolya városfejlesztési osztályvezető, Szijártóné Gorza Klára könyvvizsgáló, Tóth Enikő projektmenedzser.

Az ülésen jelen van Cziráki László, a Zalakari Turisztikai Egyesület elnöke és Kovács Szabolcs, a Zalakarosi Turisztikai Nonprofit Kft. ügyvezetője.

Jegyzőkönyvet készítette: Bodor Johanna igazgatási ügyintéző.

Novák Ferenc: Köszönti a megjelenteket. Megállapítja, hogy az ülés határozatképes, mivel 6 képviselőtestületi tag az ülésen jelen van.

Jegyzőkönyv hitelesítőknek javasolja: Benkőné Gulyás Edit és Kötő Attila képviselőket.

Szavazásra teszi fel a jegyzőkönyv hitelesítőire tett javaslatot.

Képviselőtestület 6 igen szavazattal, ellenszavazat és tartózkodás nélkül a jegyzőkönyv hitelesítőire tett javaslatot elfogadta.

Novák Ferenc: Javaslatot tesz a napirendi pontokra és ismerteti azokat.

**Napirend:**

1. **Polgármester beszámolója**

Előadó: Novák Ferenc polgármester

1. **A lakáscélú támogatásról szóló 6/2003. (IV.25) számú rendelet módosítása**Előadó: Novák Ferenc polgármester
2. **A közterület használatáról és táblák, feliratok, plakátok elhelyezésének szabályozásáról szóló 15/2016. (VI.30.) számú rendelet módosítása**Előadó: Novák Ferenc polgármester
3. **Pályázati felhívás civil szervezeteknek**Előadó: Novák Ferenc polgármester
4. **Óvodai jelentkezések időpontjának meghatározása**Előadó: Novák Ferenc polgármester
5. **2018. évi Közbeszerzési Terv megállapítása**Előadó: Novák Ferenc polgármester
6. **2018. évi ár- és díj megállapítások**Előadó: Novák Ferenc polgármester
7. **A Cyclo-Net projekt keretében kordonok és célkapu beszerzésére vonatkozó ajánlattételi eljárás megindítása**Előadó: Novák Ferenc polgármester
8. **2018. évi város bora árának megállapítása**Előadó: Novák Ferenc polgármester
9. **Szavazatszámláló Bizottság megválasztása**Előadó: Szabóné dr. Csányi Marianna jegyző
10. **„Vendégszoba, vendégház, apartman, koronával” minősítésének tanúsító védjegye megszerzéséhez az „egyéb szálláshely” típusú szálláshely-szolgáltatók részére nyújtandó támogatás szabályzata**Előadó: Novák Ferenc polgármester
11. **Napelemes rendszerek kiépítésére ajánlati felhívás kibocsátása**Előadó: Novák Ferenc polgármester
12. **Önkormányzati ingatlan szórakoztatási célú bérbeadása**Előadó: Novák Ferenc polgármester
13. **Zalakaros Város Önkormányzatának tulajdonában lévő külterületi kerékpárút-szakaszoknak a Magyar Közút N. Zrt. fenntartásába adása**Előadó: Novák Ferenc polgármester
14. **KEHOP-1.2.1. Helyi klímastratégiák kidolgozása, valamint a klímatudatosságot erősítő szemléletformálás című pályázaton való részvételről döntés**Előadó: Novák Ferenc polgármester
15. **Főépítészi feladatokra beérkezett ajánlatok elbírálása ZÁRT**Előadó: Novák Ferenc polgármester
16. **Zalakarosi Turisztikai Egyesület 2018. évi Üzleti Terve ZÁRT**Előadó: Novák Ferenc polgármester
17. **Zalakarosi Turisztikai Nonprofit Kft. 2018. évi Üzleti Terve ZÁRT**Előadó: Novák Ferenc polgármester
18. **Karos-Park Kft. 2018. évi Üzleti Terve ZÁRT**Előadó: Novák Ferenc polgármester
19. **Lakáscélú támogatás iránti kérelem elbírálása ZÁRT**Előadó: Novák Ferenc polgármester
20. **Horák György fellebbezése - Dr. Cey-Bert Róbertné faültetésével kapcsolatosan**Előadó: Novák Ferenc polgármester **ZÁRT**
21. **Egyebek**

Novák Ferenc: Felvételre javasolja a 22. számú Egyebek napirend keretében a Gyógyhelyi pályázat kapcsán nyilatkozattétel Magyar Turisztikai Ügynökség részére című napirendet zárt ülés keretében.

Szavazásra teszi fel a napirendek felvételére és tárgyalására vonatkozó ügyrendi javaslatot.

Képviselőtestület 6 igen szavazattal, ellenszavazat és tartózkodás nélkül az ügyrendi javaslatot elfogadta.

Novák Ferenc: Javasolja, hogy a 8. számú, a Cyclo-Net projekt keretében kordonok és célkapu beszerzésére vonatkozó ajánlattételi eljárás megindítása című napirendi pontban az ajánlatra felkértek körének meghatározása, valamint a 12. Napelemes rendszerek kiépítésére ajánlati felhívás kibocsátása című napirendi pont zárt ülés keretében kerüljenek megtárgyalásra.

Novák Ferenc: Szavazásra teszi fel az elhangzott napirendek tárgyalására vonatkozó javaslatot.

Képviselőtestület 6 igen szavazattal, ellenszavazat és tartózkodás nélkül a javaslatot elfogadta.

Novák Ferenc: Javasolja levételre a 2. számú A lakáscélú támogatásról szóló 6/2003. (IV.25) számú rendelet módosítása című napirendet, mert a rendeletünk szankcionálja a kamatmentes támogatás vissza nem fizetését, illetve rendelkezik a kölcsön közjegyzői okiratba foglalását is.

Javasolja továbbá levételre a 21. számú Horák György fellebbezése - Dr. Cey-Bert Róbertné faültetésével kapcsolatosan című napirendet, további jogértelmezési kérdések miatt.

Novák Ferenc: Szavazásra teszi fel az elhangzott napirendek tárgyalására vonatkozó javaslatot.

Képviselőtestület 6 igen szavazattal, ellenszavazat és tartózkodás nélkül a javaslatot elfogadta.

Novák Ferenc: Javasolja, hogy a 22. Egyebek meghívóban szereplő napirend keretében a Gyógyhelyi pályázat kapcsán nyilatkozattétel Magyar Turisztikai Ügynökség részére című napirendet és a meghívóban szereplő zárt ülés keretében megtárgyalandó 16., 17., 18., 19., 20., 21. számú napirendek, továbbá a 8. számú, a Cyclo-Net projekt keretében kordonok és célkapu beszerzésére vonatkozó ajánlattételi eljárás megindítása című napirendi pontban az ajánlatra felkértek körének meghatározása, valamint a 12. Napelemes rendszerek kiépítésére ajánlati felhívás kibocsátása című napirendi pont zárt ülés kerüljenek megtárgyalásra, figyelemmel az Mötv. 46. §. /2/ bekezdés c./ pontjára.

Szavazásra teszi fel a zárt ülésen való megtárgyalására vonatkozó ügyrendi javaslatot.

 Képviselőtestület 6 igen szavazattal, ellenszavazat és tartózkodás nélkül a zárt ülésre vonatkozó javaslatot elfogadta és az alábbi határozatot hozta:

**Képviselőtestület 33/2018. (III.08.) számú határozata**

Zalakaros Város Önkormányzat Képviselőtestülete elrendeli a meghívóban szereplő a 8. számú napirendi pontból az ajánlatra felkértek körének meghatározása, valamint a 12. és a 16-22. számú napirendi pontok zárt ülés keretében történő megtárgyalását, figyelemmel az Mötv. 46. §. /2/ bekezdés c./ pontjára.

**Napirend tárgyalása:**

1. **Polgármesteri beszámoló** Előadó: Novák Ferenc polgármester

 (Előterjesztés a jegyzőkönyvhöz mellékelve.)

Novák Ferenc: A polgármesteri beszámoló mellett feltöltésre került Cziráki Lászlónak, a Gránit Gyógyfürdő Zrt. vezérigazgatójának kérelme, mely alapján határidő módosítást kér a Gránit Gyógyfürdő Zrt. ötéves stratégiai terve elkészítése határidejének 2018. szeptember 30-át meghatározni és ezzel összefüggésben a vezérigazgató munkaszerződésének módosítását.

Czirákiné Pakulár Judit: Bejelenti személyes érintettségét a munkaszerződés módosítására vonatkozóan.

Novák Ferenc: Szavazásra teszi fel az érintettséget.

 Képviselőtestület 5 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 34/2018. (III.08.) számú határozata:**

Zalakaros Város Önkormányzat Képviselőtestülete Czirákiné Pakulár Judit alpolgármestert személyes érintettség címén az „Cziráki László Gránit Gyógyfürdő Zrt. vezérigazgató munkaszerződés módosítása” határozati javaslatról való szavazásból kizárja.

Novák Ferenc: Szavazásra teszi fel a Gránit Gyógyfürdő Zrt. stratégiai terv elkészítési határidejének módosítását.

 Képviselőtestület 6 igen szavazattal, ellenszavazat és tartózkodás nélkül a javaslatot elfogadta.

Novák Ferenc: Szavazásra teszi fel a Gránit Gyógyfürdő Zrt. vezérigazgatójának munkaszerződésének módosítását.

 Képviselőtestület 5 igen szavazattal, ellenszavazat és tartózkodás nélkül a javaslatot elfogadta.

E döntések alapján a képviselőtestület az alábbi határozatot hozta:

**Képviselőtestület 35/2018. (III.08.) számú határozata:**

Zalakaros Város Önkormányzat Képviselőtestülete a 127/2017. (V.30.) számú határozatát az alábbiak szerint módosítja:
1./ javasolja a GRÁNIT Gyógyfürdő Zrt. Közgyűlése számára, Cziráki László vezérigazgató munkaszerződését oly módon módosítsa, hogy a vezérigazgató azon kötelezettségét, hogy kiemelt feladatként 2018. május 31. napjáig köteles előkészíteni és a GRÁNIT Zrt. közgyűlése elé terjeszteni a GRÁNIT Zrt. öt éves stratégiai tervét 2018. szeptember 30-ra módosítja.
2./ Zalakaros Város Önkormányzat Képviselőtestülete felhatalmazza Novák Ferenc Polgármestert a jelen határozatnak megfelelő álláspont képviseletével a GRÁNIT Zrt. közgyűlésén, továbbá, hogy a vezérigazgatóval kötött munkaszerződés módosítását Zalakaros Város Önkormányzata részvényes nevében aláírja.
Határidő: 2018.szeptember 30.
Felelős: Novák Ferenc polgármester

Novák Ferenc: Röviden tájékoztatást ad a Magyar Energetikai és Közmű-szabályozási Hivataltól érkezett levélről.

Horváth Vencel: A vízmű vagyonnal kapcsolatosan röviden összefoglalja a rendelkezésre álló információkat és javasolja a Délzalai Víz- és Csatornamű Zrt. illetve az Magyar Energetikai és Közmű-szabályozási Hivatal megkeresését, a hulladékszállítással kapcsolatosan pedig a közszolgáltató javaslatát, hogy a lakosság iratozza fel a kukákat; egy háztartás egy kuka elszállítására tarthat igényt, a továbbiakat külön jelezni kell a szolgáltató irányába, aki ezt külön díjazás fejében megteszi.

Novák Ferenc: Nagyon fontos a házszámok kitétele és azoknak a kukákon való feltüntetése is. Egyéb kérdés, javaslat nem hangzott el a polgármesteri beszámolóval kapcsolatban, ezt követően szavazásra teszi fel a polgármesteri beszámolót.

 Képviselőtestület 6 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 36/2018. (III.08.) számú határozata:**

Zalakaros Város Önkormányzat Képviselőtestülete a Polgármester beszámolóját elfogadja.

**3. A közterület használatáról és táblák, feliratok, plakátok elhelyezésének
 szabályozásáról szóló 15/2016. (VI.30.) számú rendelet módosítása**

Előadó: Novák Ferenc polgármester

 (Előterjesztés a jegyzőkönyvhöz mellékelve.)

Benkőné Gulyás Edit: Ismerteti a pénzügyi bizottság határozatát:

**Pénzügyi, Városüzemeltetési, Ügyrendi és Humánpolitikai Bizottság 33/2018. (II.28.) számú határozata:**

A bizottság javasolja a képviselőtestület számára a rendelettervezet elfogadását az alábbi módosításokkal:

- a bizottság felkéri a Zalakarosi Közös Önkormányzati Hivatalt, hogy a képviselőtestületi ülésig egyeztessen a Zalakarosi Turisztikai Egyesülettel, illetve a Zalakarosi Turisztikai Nonprofit Kft-vel a rendelettervezet 4. §-áról, a forgalom számára alkalmas közlekedési sáv szélességéről.

- a bizottság felkéri a Zalakarosi Közös Önkormányzati Hivatalt, hogy tegyen javaslatot a 8. §. átgondolására

- a rendelettervezet 9. § (3) bekezdését nem javasolja elfogadni a képviselőtestület számára

- a rendelettervezet 15. §-át nem javasolja elfogadni a képviselőtestület számára

- a bizottság felkéri a Zalakarosi Turisztikai Egyesületet, illetve a Zalakarosi Turisztikai Nonprofit Kft-t, hogy a képviselőtestületi ülésig nyilatkozzanak arról, hogy a rendezvények ideje alatt mekkora m2 területű olyan közterületet használnak, melyen bevételszerző tevékenység is folyik.

Szirtes Balázs: Kimutatásra került a Zalakarosi Turisztikai Nonprofit Kft. által a rendezvények során a közterülethasználati engedélyek alapján használt terület, de véleménye szerint a tényleges terület ennél jóval nagyobb. Ezt pontosan ki kell mutatni.

Horváth Vencel: A következő képviselőtestületi ülésre jöjjön vissza a javaslat oly módon, hogy az egész Gyógyfürdő térre, amelyet a rendezvények során használnak, kérje meg a nonprofit kft. a közterület használatot, a pavilonokat lánccal fizikailag jelöljék meg. Fontos tehát, hogy a tényleges használat után fizesse a nonprofit kft. a közterület használatot, készüljön javaslat a pénzügyi kompenzációra, a teljes rendezvényterületen lehetősége és kötelezettsége legyen a Zalakarosi Turisztikai Nonprofit Kft.-nek intézkedni.

Novák Ferenc: Szavazásra teszi fel a bizottsági javaslat alapján a rendelettervezetet.

 Képviselőtestület 6 igen szavazattal, ellenszavazat és tartózkodás nélkül az alábbi rendeletet fogadta el:

Zalakaros Város Önkormányzata Képviselő-testülete megalkotja a 4/2018. (III.09.) önkormányzati rendeletét a közterület használatáról és táblák, feliratok, plakátok elhelyezésének szabályozásáról szóló 15/2016. (VI.30.) önkormányzati rendelet módosításáról.

(A rendelet hiteles szövege a jegyzőkönyv melléklete.)

Novák Ferenc: Szavazásra teszi fel az elhangzott javaslatok alapján a határozati javaslatot.

 Képviselőtestület 6 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 37/2018. (III.08.) számú határozata:**

Zalakaros Város Önkormányzat Képviselőtestülete felkéri a polgármestert, az áprilisi soros testületi ülésre készüljön előterjesztés a Zalakarosi Turisztikai Nonprofit Kft. által a rendezvények idején lévő közterület használatáról, a közterület használat a teljes rendezvényterületre terjedjen ki, legyen bemutatva a teljes rendezvényterület és a jelenleg bérelt közterület különbsége, készüljön javaslat a pénzügyi kompenzációra, azzal, hogy a teljes rendezvényterületen lehetősége és kötelezettsége a Zalakarosi Turisztikai Nonprofit Kft.-nek intézkedni.

Határidő: 2018. április 10.

Felelős: Novák Ferenc polgármester

Operatív felelős: Szilágyi Erika településstratégiai referens

 Kovács Szabolcs Zalakarosi Turisztikai Nonprofit Kft. ügyvezetője

 Magyarné Kovács Judit pénzügyi osztályvezető – pénzügyi kompenzációra

 javaslat

**4. Pályázati felhívás civil szervezeteknek**

Előadó: Novák Ferenc polgármester
 (Előterjesztés a jegyzőkönyvhöz mellékelve.)

Benkőné Gulyás Edit: Ismerteti a pénzügyi bizottság határozatát:

**Gazdasági, Városfejlesztési és Turisztikai Bizottság 34/2018. (II.28.) számú határozata és a Pénzügyi, Városüzemeltetési, Ügyrendi és Humánpolitikai Bizottság 46/2018. (II.28.):**

A bizottság javasolja a képviselőtestület számára az előterjesztés szerinti határozati javaslat elfogadását.

Novák Ferenc: Szavazásra teszi fel az előterjesztés szerinti határozati javaslatot.

 Képviselőtestület 6 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 38/2018. (III.08.) számú határozata:**

1. Zalakaros Város Önkormányzata Képviselőtestülete az államháztartáson kívüli forrás átadásáról és átvételéről szóló 15/2014. (VI.21.) önkormányzati rendelete 2. §. ba.) bekezdése alapján pályázati eljárást hirdet a nonprofit szervezetek részére az alábbi célokra:

a) szervezetek közhasznú tevékenységének támogatása;

b) szervezeteket érintő évfordulók, fesztiválok, hazai és határon túli rendezvények támogatása;

c) a szervezetek pályázati önrészének támogatása;

d) egyéb, a költségvetési rendeletben meghatározott várospolitikai célok érdekében végzett tevékenység támogatása,

e) turisztikai, idegenforgalmi célok támogatása.

f) testvérvárosi kapcsolatok támogatása.

g) közbiztonság, bűnmegelőzés támogatása

h) egyházi, vallási célok támogatása

i) alapfokú közoktatási tevékenység segítése

j) közművelődési tevékenység támogatása

k) szociális, karitatív célú felhasználás

l) Zalakaros és kistérségben élő gyermekek táboroztatása

m) borturizmus népszerűsítése

n) Zalakarost népszerűsítő kiadványok, prospektusok,

o) egészségügyi szolgáltatáshoz kapcsolódó tevékenységek, prevenció, ( pl. Véradások, szűrő vizsgálatok megszervezésére, lebonyolítására )

p) idegenforgalmi szempontból jelentős a településen megvalósuló sport, kulturális rendezvény

r) nemzetközi kapcsolatok céljára

s) települési sportfeladatok céljára

sa/ versenysport, utánpótlás nevelés működési támogatása,

sb/ eredményességi támogatás, ha a sport támogatására fordított összeg erre lehetőséget ad,

sc/ diáksport támogatása,

sd/ rendezvény-támogatás,

se/ előre nem tervezett sportesemények támogatása, ha a sport támogatására fordított összeg erre lehetőséget ad,

sf/ sportlétesítmények üzemeltetésének támogatása,

sg/ sportlétesítmények felújításának, fejlesztésének támogatása,

sh/ új sportlétesítmények építésének támogatása, ha a sport támogatására fordított összeg erre lehetőséget ad.

Nem támogathatók a nonprofit szervezetek azon tevékenységei, amelyek támogatását törvény vagy más jogszabály tiltja.

A támogatott a kapott támogatási összeget kizárólag a támogatási megállapodásban megjelölt célokra fordíthatja, és más szervezet részére támogatásként tovább nem adhatja. Ez alól kivételt képez, amennyiben a támogatási szerződés[[1]](#footnote-1) a képviselőtestület döntése alapján erről kifejezetten rendelkezik.

1. A pályázaton részt vehetnek a szabályzat hatálya alá tartozó azon társadalmi szervezetek – alapítványok, egyesületek stb. – (kivéve a pártok, tömegmozgalmak, a munkaadói és munkavállalói érdekképviseleti szervezetek, valamint a biztosító egyesületek), amelyeket a bíróság a pályázati kiírás időpontjáig nyilvántartásba vett és az alapító okiratuknak/alapszabályuknak megfelelő tevékenységüket Zalakaroson ténylegesen folytatják vagy tevékenységüket Zalakaros városának, az államháztartáson kívüli forrás átadásáról és átvételéről szóló 15/2014. (VI.21.) önkormányzati rendelete 2. §. ba.) pontjában nevesített céljaival összhangban fejtik ki.
2. A pályázat benyújtásának határideje: 2018. március 31.
3. A pályázat benyújtásának címzettje: Novák Ferenc Zalakaros Város Polgármestere, 8749 Zalakaros, Gyógyfürdő tér 1.
4. A pályázat benyújtásának módja: ajánlott postai küldemény, vagy személyesen.
5. A pályázat elbírálásának rendje: a beérkezett pályázatokról a Képviselőtestület dönt, legkésőbb a benyújtási határidő lejártát követő soros testületi ülésen, azaz legkésőbb 2018. április 30-ig.
6. A döntést követően a pályázók írásbeli tájékoztatást kapnak a Képviselőtestület döntéséről. A pályázati támogatások felhasználásának és a beszámolás, elszámolás rendjének alapvető szabályait, valamint a benyújtandó pályázati dokumentáció tartalmát és a pályázat feltételeit részletesen jelen pályázati felhívás mellékletét képező Adatlap tartalmazza.
7. Felhívjuk a pályázók figyelmét, hogy az önkormányzat által nyújtott támogatás kedvezményezettjeinek neve, valamint a támogatási összeg Zalakaros város hivatalos internetes honlapján [www.zalakaros.hu](http://www.zalakaros.hu) valamint a közpénzek átláthatóságáról szóló jogszabálynak eleget téve a [www.kozpenzpalyazat.gov.hu](http://www.kozpenzpalyazat.gov.hu) honlapon közzétételre kerül.

Határidő: 2018. március 20.(közzététel)

 2018. április 30. (döntés)

Felelős: Novák Ferenc polgármester

Operatív felelős: dr. Szentgyörgyvölgyi Eszter jogi referens/Magyarné Kovács Judit pénzügyi osztályvezető

**5. Óvodai jelentkezések időpontjának meghatározása** Előadó: Novák Ferenc polgármester

 (Előterjesztés a jegyzőkönyvhöz mellékelve.)

Benkőné Gulyás Edit: Ismerteti a pénzügyi bizottság határozatát:

**Pénzügyi, Városüzemeltetési, Ügyrendi és Humánpolitikai Bizottság 34/2018. (II.28.) számú határozata:**

A bizottság javasolja a képviselőtestület számára az előterjesztés szerinti határozati javaslat elfogadását.

Novák Ferenc: Szavazásra teszi fel az előterjesztés szerinti határozati javaslatot.

 Képviselőtestület 6 igen szavazattal, ellenszavazat és tartózkodás nélkül az alábbi határozatot fogadta el:

**Képviselőtestület 39/2018. (III.08.) számú határozata:**

1./ Zalakaros Város Önkormányzat Képviselőtestülete az óvodai jelentkezések időpontját az alábbiak szerint határozza meg:

 2018. április 25-26. 8,00-12,00 óra, valamint 15,00-17,00 óra között

2. / Zalakaros Város Önkormányzat Képviselőtestülete felhatalmazza a polgármestert, hogy az óvodai beiratkozásról szóló közleményt az önkormányzat honlapján jelenítse meg, illetve kezdeményezze a Zalakarosi Óvoda és Bölcsőde intézményvezetőjénél, hogy a közlemény az intézmény honlapján is megjelenjen. Egyben felkéri a Zalakarosi Óvoda és Bölcsőde vezetőjét, hogy a bölcsődei beiratkozás, igényfelmérés is ebben az időpontban legyen.

Határidő: 2018. március 23.
Felelős: Novák Ferenc polgármester
Operatív felelős: Torma László aljegyző
Hartainé Bobay Éva intézményvezető

**6. 2018. évi Közbeszerzési Terv megállapítása**

Előadó: Novák Ferenc polgármester
 (Előterjesztés a jegyzőkönyvhöz mellékelve.)

Horváth Vencel: Kérdezi, hogy a Civil Ház beruházás miért nem szerepel a közbeszerzési tervünkben?

Tóthné Őri Ibolya: A Civil Ház beruházás nem az önkormányzaté, hanem a Közösségi Ház beruházása.

Novák Ferenc: Szavazásra teszi fel az előterjesztés szerinti közbeszerzési tervet.

 Képviselőtestület 6 igen szavazattal, ellenszavazat és tartózkodás nélkül az alábbi határozatot fogadta el:

**Képviselőtestület 40/2018. (III.08.) számú határozata:**

Zalakaros Város Önkormányzat Képviselőtestülete

1/ A 2018 évi Közbeszerzési Tervet az előterjesztés mellékletének megfelelően elfogadja.

2/ Felkéri a Zalakarosi Közös Önkormányzati Hivatalt a 2018 évi közbeszerzési terv a város honlapján való megjelenítésére.

Határidő: 2018. március 15.Felelős: Novák Ferenc polgármesterOperatív felelős: Tóth Enikő projektmenedzser

**7. 2018. évi ár- és díj megállapítások** Előadó: Novák Ferenc polgármester
 (Előterjesztés a jegyzőkönyvhöz mellékelve.)

Horváth Vencel: Ismerteti az összevont bizottság határozatát:

**Gazdasági, Városfejlesztési és Turisztikai Bizottság 32/2018. (II.28.) számú határozata és a Pénzügyi, Városüzemeltetési, Ügyrendi és Humánpolitikai Bizottság 44/2018. (II.28.) számú határozata:**

A bizottság javasolja a képviselőtestület számára az előterjesztés szerinti határozati javaslat elfogadását azzal a kiegészítéssel, hogy a határozatba kerüljön be, a közterület-használati díjak mértékének javasolt változását, a közterület használatáról és táblák, feliratok, plakátok elhelyezésének szabályozásáról szóló 15/2016. (VI.30.) önkormányzati rendelet módosítása tartalmazza.

Novák Ferenc: Szavazásra teszi fel a bizottsági határozati javaslatot.

 Képviselőtestület 6 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 41/2018. (III.08.) számú határozata:**

Zalakaros Város Önkormányzat Képviselőtestülete az érvényes ár-díjszabályokon a közterület használati díjak kivételével nem kíván változtatni. A közterület-használati díjak mértékének javasolt változását, a közterület használatáról és táblák, feliratok, plakátok elhelyezésének szabályozásáról szóló 15/2016. (VI.30.) önkormányzati rendelet módosítása tartalmazza.

Határidő: azonnal

Felelős: Novák Ferenc polgármester

Operatív felelős: Magyarné Kovács Judit pénzügyi osztályvezető

**8. A Cyclo-Net projekt keretében kordonok és célkapu beszerzésére vonatkozó
 ajánlattételi eljárás megindítása** Előadó: Novák Ferenc polgármester
 (Előterjesztés a jegyzőkönyvhöz mellékelve.)

Horváth Vencel: Javasolja, hogy a pályázók körét vegyük ki az anyagból, az árajánlat adásig azt titkosítani kell, javasolja zárt ülésen megtárgyalni az ajánlat tételre felkértek körét illetve az erre fordítható pénzösszeget, ismerteti az összevont bizottság határozatát:

**Gazdasági, Városfejlesztési és Turisztikai Bizottság 35/2018. (II.28.) számú határozata és a Pénzügyi, Városüzemeltetési, Ügyrendi és Humánpolitikai Bizottság 47/2018. (II.28.) számú határozata:**

A bizottság javasolja a képviselőtestület számára az előterjesztés kiegészítését azzal, valósuljon meg a minőségnek a pályázathoz való illesztése, illetve az ajánlatra felkértek köre bővüljön, azzal a céllal, hogy a rendelkezésre álló pályázati források keretein belül maradjon az önkormányzat.

Novák Ferenc: Szavazásra teszi fel az előterjesztés szerinti ajánlati felhívást.

 Képviselőtestület 6 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 42/2018. (III.08.) számú határozata:**

Zalakaros Város Önkormányzat Képviselőtestülete

 1./ egyetért azzal, hogy Zalakaros Város Önkormányzata (8749 Zalakaros, Gyógyfürdő tér 1.) ajánlatkérő ajánlattételi eljárást folytat le a „Magyarország – Horvátország Határon Átnyúló Együttműködési Program 2014-2020” felhívásán támogatást nyert HUHR/1601/2.1.1/0011 azonosító számú, „Cyclo-Net” projekt keretében 80 db kordon és egy db célkapu beszerzésére.

2./ felhatalmazza a Polgármestert az 1. sz. melléklet szerinti ajánlatételi felhívás aláírására, azzal a kiegészítéssel, hogy a felfújható szerkezetre is kérjen ajánlatot az önkormányzat.

3./ Zalakaros Város Önkormányzata pénzügyi fedezetet a HUHR/1601/2.1.1/0011 azonosító számú Interreg pályázata terhére biztosítja.

Határidő: azonnal

Felelős: Novák Ferenc polgármester

Operatív felelős: Tóth Enikő projektmenedzser

**9. 2018. évi város bora árának megállapítása** Előadó: Novák Ferenc polgármester

 (Előterjesztés a jegyzőkönyvhöz mellékelve.)

Benkőné Gulyás Edit: Ismerteti a pénzügyi bizottság határozatát:

**Pénzügyi, Városüzemeltetési, Ügyrendi és Humánpolitikai Bizottság 35/2018. (II.28.) számú határozata:**A bizottság javasolja a képviselőtestület számára az előterjesztés szerinti határozati javaslat elfogadását, azzal a kiegészítéssel, hogy mindhárom szereplő – önkormányzat, Zalakarosi Turisztikai Nonprofit Kft, Gránit Gyógyfürdő Zrt- külön vásárolja meg a szükséges mennyiséget, illetve a Zalakarosi Turisztikai Nonprofit Kft a képviselőtestületi ülésig nyilatkozzon arról, hány palackot kíván megrendelni.

Horváth Vencel: Javasolja, hogy a város bora palackjai kerüljenek számozásra és a turizmus tagjai kerüljenek (szállodák, fürdő) megkérdezésre, hogy lenne-e részükről igény a város borára. A felmérést követően kerülne sor a mennyiség meghatározására, ami egyszeri beszerzést jelentene.

Szirtes Balázs: 500 legyen lepalackozva, ebből 300 legyen az önkormányzaté, a többit vásárolhassák meg.

Horváth Vencel: Amennyiben nincs igény az 500-ra, akkor ez nem jó megoldás.

Szirtes Balázs: Ismételt igényfelmérésre van szükség, a nonprofit kft. pedig a megmaradt mennyiség értékesítését kezdheti meg.

Horváth Vencel: Javasolja, hogy számozott címke csak arra az 500 darabra kerüljön, melyből az önkormányzaté meghatározott mennyiség.

Czirákiné Pakulár Judit: A nonprofit kft. grafikusait is vonjuk be a címke megtervezésébe.

Horváth Vencel: A város boránál első az önkormányzati igény kielégítése, a nonprofit kft. piacra viheti, a szállodák direktbe a termelőtől vehetik meg, de csak az első önkormányzat által vásárolt borból. Javasolja határidőnek március 14-ét a szállodák igényfelmérésére.

Novák Ferenc: Az elhangzott felételeket tartalmazó határozati javaslatot szavazásra teszi fel.

 Képviselőtestület 6 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 43/2018. (III.08.) számú határozata:**

Zalakaros Város Képviselőtestülete egyetért és elfogadja a határozatban javasolt 2018-as Város fehérbor illetve vörösbor palack árakat az alábbiak szerint:

1. Zalakaros Város Képviselő Testülete a 2018-as évben Zalakaros Város vörösbor és fehérbor megvásárlási árát egységesen bruttó 1.270 Ft/0,75 üveg áron határozza meg.
2. A Zalakarosi Közösségi Ház és Könyvtár 2018-as költségvetésben a város bora megvásárlására és a boros címkék nyomtatására összesen bruttó 1.000.000 Ft áll rendelkezésre.
3. Zalakaros Város Önkormányzat Képviselőtestülete a Zalakarosi Turisztikai Nonprofit Kft-nek a 227/2017. (XI.23.) számú határozatban a város borára adott kizárólagos értékesítési lehetőséget feloldja a Gránit Gyógyfürdő Zrt. és azon szállodák vonatkozásában, amelyek a Zalakarosi Turisztikai Nonprofit Kft-nek legkésőbb 2018. március 14-ig jelezték.
4. Zalakaros Város Önkormányzat Képviselőtestülete 500-500 üveg bor palackozást rendeli meg, egyszeri palackozással, számozott üvegezéssel, az önkormányzati igényen túl minden igénylő közvetlenül a termelőtől vásárolhatja meg a város borát.
5. Zalakaros Város Önkormányzat Képviselőtestülete felkéri a Zalakarosi Közösségi Ház és Könyvtár igazgatóját, hogy a város bora címke design készítésébe vonja be a Zalakarosi Turisztikai Nonprofit Kft-t.
6. Zalakaros Város Önkormányzat Képviselőtestülete felkéri a Zalakarosi Turisztikai Nonprofit Kft. ügyvezetőjét, hogy a város bora iránti igényeket 2018. március 14-ig rögzítse és erről a Zalakarosi Közösségi Ház és Könyvtár igazgatóját tájékoztassa.

 Határidő: 2018. április 30. - 1-5 pont
 2018. március 14. - 6. pont

Felelős: Novák Ferenc polgármester
 Operatív felelős: Sinkovics Norbert Zalakarosi Közösségi Ház és Könyvtár igazgató
 Kovács Szabolcs Zalakarosi Turisztikai Nonprofit Kft. ügyvezető

**10. Szavazatszámláló Bizottság megválasztása** Előadó: Szabóné dr. Csányi Marianna jegyző

 (Előterjesztés a jegyzőkönyvhöz mellékelve.)

Szabóné dr. Csányi Marianna: Tájékoztatja a képviselőtestületet, hogy a szavazatszámláló bizottság tagjai közé azon személyeket javasolta, akik az előző választásokon is részt vettek szavazatszámláló bizottsági tagként a feladatok ellátásában, kéri, hogy a képviselőtestület a javaslatát fogadja el.

Novák Ferenc: Szavazásra teszi fel az előterjesztés szerinti határozati javaslatot.

 Képviselőtestület 6 igen szavazattal, ellenszavazat és tartózkodás nélkül az alábbi

határozatot hozta:

**Képviselőtestület 44/2018. (III.08.) számú határozata:**

Zalakaros Város Önkormányzat Képviselőtestülete

1./ Zalakaros városban az alábbi személyeket választja a szavazatszámláló bizottság tagjának, illetve póttagjának:

**1. számú szavazókör**- Zalakaros, Hegyalja u. 40. /Civil Ház/

**Tagok:**

1. Tóthné Krémer Mária (Zalakaros, Csermely u. 58.)

2. Giber Zoltánné (Zalakaros, Liget u. 3.)

3. Császár Zoltán (Zalakaros, Dózsa Gy. u. 22.)

**Póttagok:**

4.Szili Veronika (Zalakaros, Fenyőfa köz 7.)

5.Lidvin Sándor Endre (Zalakaros, Hegyalja u. 58.)

**2. számú szavazókör**- Zalakaros, Gyógyfürdő tér 10. /Kerékpáros ház/

**Tagok:**

1.Czippán Sándor (Zalakaros, Zalagyöngye u. 15/a.)

2.Ország Ilona (Zalakaros, Petőfi u. 7.)

3.Imrei Lászlóné (Zalakaros, Petőfi u. 17.)

**Póttagok:**

4.Baloghné Fábos Éva (Zalakaros, Liget u. 61.)

5.Vargáné Marton Mária (Zalakaros, Liget u. 34/c.)

2./ Felkéri a jegyzőt, mint a helyi választási iroda vezetőjét, hogy gondoskodjon a szavazatszámláló bizottság alakuló ülésének összehívásáról és a polgármester előtti eskü, illetve fogadalomtétel megszervezéséről.

Határidő: 2018. március 19.

Felelős: Szabóné dr. Csányi Mariann jegyző

Operatív felelős: Torma László aljegyző, Gaál Krisztina személyzeti és önkormányzati referens

**11. „Vendégszoba, vendégház, apartman, koronával” minősítésének tanúsító
 védjegye megszerzéséhez az „egyéb szálláshely” típusú szálláshely-szolgáltatók
 részére nyújtandó támogatás szabályzata** Előadó: Novák Ferenc polgármester

 (Előterjesztés a jegyzőkönyvhöz mellékelve.)

Horváth Vencel: Ismerteti az összevont bizottság határozatát:

**Gazdasági, Városfejlesztési és Turisztika Bizottság 33/2018. (II.28.) számú határozata és a Pénzügyi, Városüzemeltetési, Ügyrendi és Humánpolitikai Bizottság 45/2018. (II.28.) számú határozata:**

A bizottság javasolja a képviselőtestület számára az előterjesztés szerinti határozati javaslat elfogadását.

Novák Ferenc: Szavazásra teszi fel az előterjesztés szerinti határozati javaslatot.

 Képviselőtestület 6 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 45/2018. (III.08.) számú határozata:**

Zalakaros Város Önkormányzat Képviselőtestülete

1./Az államháztartáson kívüli források átadásáról és átvételéről szóló 15/2014. ((VI.21.) rendelet 2.§ a.) az önkormányzat 2018. évi költségvetéséről szól 1/2018. (II.9.) önkormányzati rendelet (a továbbiakban Ör.), illetve a Képviselőtestület 221/2017. (XI.23.) sz. határozata alapján a szálláshely-üzemeltetési engedéllyel rendelkező, „egyéb szálláshely” típusú szálláshely-szolgáltató magánszemélyek, vállalkozások részére

**PÁLYÁZATOT HÍRDET**

minősítési támogatás igénybevételére.

**I. A támogatás célja**

Az egyéb szálláshelyek minőség-javítása és a szálláshely-szolgáltatók ösztönzése minőségbiztosítási rendszerhez való csatlakozáshoz.

**II. Érvényesen az a magánszemély, vállalkozás nyújthat be pályázatot, aki az alábbi feltételeknek megfelel a pályázat beadásakor:**

1. adószámmal rendelkező magánszemély, vállalkozás, aki tulajdonos, tulajdonostárs vagy egyenes ágú rokonok között alapított holtig tartó haszonélvezet jogcím alapján üzemeltet szálláshelyet, és csatlakozott a „Nemzeti Tanúsító Védjegy” rendszerhez, vagyis szálláshelyének van koronás minősítése.
2. aki a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet 16. § (1) bekezdése szerinti adatszolgáltatási kötelezettségének és a Zalakaros Város Önkormányzatának a helyi adó beszedésére kötelezettek bejelentési kötelezettségéről szóló 18/2015. (XI.11.) rendeletében foglalt fizetési kötelezettségének eleget tett.
3. akinek az önkormányzattal szemben lejárt adótartozása nem áll fenn,

**III. A pályázatnak tartalmaznia kell:**

1. az adatlap teljes körű kitöltését a pályázó adataira vonatkozóan
2. az adatlapon szereplő aláírt nyilatkozatokat,
3. a minősítés, a tábla díjainak befizetését igazoló csekk, bankkivonat másolatát,

 **4**. a hivatal igazolását a befizetett idegenforgalmi adóról, adó tartozás mentességről

 (a zalakaros.hu önkormányzati oldaláról letölthető)

**IV. A támogatás forrása**

Zalakaros Város Önkormányzatának 2018.évi költségvetésében – későbbiekben a tárgy évi költségvetésben – meghatározott 3.000.000 Ft összegű támogatási keret.

**V. A támogatás mértéke, formája, folyósítási módja**

**Mértéke**

* A benyújtása előtti naptári évben befizetett idegenforgalmi adó 50 %-a, de maximum 45.000.- Ft.

**Formája és folyósítási módja**

Az érvényes pályázatok a rendelkezésre álló forrás keretéig, érkezési sorrendben kerülnek elbírálásra.

Az eredeti számlára, befizetési bizonylatra rá kell vezetni, hogy „Zalakaros Város Önkormányzata által nyújtott támogatásból felhasznált …….… Ft.” A másolatot a pályázónak hitelesíteni szükséges (dátum, aláírás,).

**Támogatás kérelem benyújtásának időpontja: 2018. április 1-től folyamatosan**

A pályázat elbírálása: folyamatosan, a benyújtás hónapját követő hónap 20-ig.

A támogatásról értesítés: Az elbírálást követő 5 munkanapon belül.

Kifizetés: A támogatási szerződés aláírását követően 5 munkanapon belül történik.

A támogatás utófinanszírozással kerül kifizetésre, a pályázó által megadott bankszámlaszámra utalással.

**VI. A támogatás megállapításának feltételei**

1. A pályázati feltételeknek mindenben megfelelő pályázatot a Zalakarosi Közös

Önkormányzati Hivatalnak kell befogadnia. (Pályázati feltételek meglétének ellenőrzése)

1. A formai és tartalmi szempontból teljes mértékben megfelelően benyújtott pályázatok elbírálását a Polgármester végzi.

 **3. Érvénytelen a pályázat:**

 a./ Ha nem az arra rendszeresített nyomtatványon adták be, hiányos vagy nem

 egyértelmű, ezért elbírálásra alkalmatlan.

 b/. Ha a pályázó a pályázatát és a nyilatkozatokat nem írja alá, a mellékleteket nem

 csatolja.

1. **Támogatható tevékenység:**

 „KORONÁS MINŐSÍTÉS” Nemzeti Tanúsító Védjegy megszerzése, a minősítési eljárás költségeihez való hozzájárulás

1. A pályázat benyújtásának helye:

 Zalakarosi Közös Önkormányzati Hivatal 8749 Zalakaros Gyógyfürdő tér 1.

 ügyfélfogadási időben személyesen vagy postai úton tértivevényes küldeményként**.**

 **6. A pályázat benyújtásának módja:**

 A kizárólag papír alapon, az arra rendszeresített pályázati adatlapon, mellékletek

 becsatolásával.

 A pályázatok benyújtásával kapcsolatban bővebb információ az alábbi

 elérhetőségeken kérhető:

 Zalakarosi Önkormányzati Hivatal

 Zalakaros Gyógyfürdő tér 1. Tf: 93/340-105.

Felhívjuk a pályázók figyelmét, hogy az önkormányzat által nyújtott támogatás kedvezményezettjeinek neve, valamint a támogatási összeg Zalakaros város hivatalos internetes honlapján [www.zalakaros.hu](http://www.zalakaros.hu) valamint a közpénzek átláthatóságáról szóló jogszabálynak eleget téve a [www.kozpenzpalyazat.gov.hu](http://www.kozpenzpalyazat.gov.hu) honlapon közzétételre kerül.

2./ Felhatalmazza a polgármestert, hogy a pályázati feltételeknek megfelelő pályázókkal a támogatási szerződést megkösse.

Határidő: 2018. március 20.(közzététel)

 Döntés folyamatosan

Felelős: Novák Ferenc polgármester

Operatív felelős: dr. Szentgyörgyvölgyi Eszter jogi referens/Magyarné Kovács Judit pénzügyi osztályvezető

**13. Önkormányzati ingatlan szórakoztatási célú bérbeadása** Előadó: Novák Ferenc polgármester

 (Előterjesztés a jegyzőkönyvhöz mellékelve.)

Horváth Vencel: Ismerteti az összevont bizottság határozatát.

**Gazdasági, Városfejlesztési és Turisztikai Bizottság 36/2018. (II.28.) számú határozata és a Pénzügyi, Városüzemeltetési, Ügyrendi és Humánpolitikai Bizottság 48/2018. (II.28.) számú határozata:**

A bizottság javasolja a képviselőtestület számára a határozati javaslat „C” variációjának elfogadását.

Novák Ferenc: Szavazásra teszi fel a bizottsági határozati javaslatot.

 Képviselőtestület 6 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 46/2018. (III.08.) számú határozata:**

Zalakaros Város Önkormányzat Képviselőtestülete

1./a 219/2016. (IX.15.) számú határozatában foglaltakat fenntartja és kizárja a 293 hrsz.-ú ingatlan szórakoztatási célra történő bérbeadását.

2./ felkéri a hivatalt, hogy a döntésről a kérelmezőt soron kívül értesítse.

Határidő: 2018. március 16.
Felelős: Novák Ferenc polgármester
Operatív felelős: Szilágyi Erika településstratégiai referens

**14. Zalakaros Város Önkormányzatának tulajdonában lévő külterületi
 kerékpárút-szakaszoknak a Magyar Közút N. Zrt. fenntartásába adása** Előadó: Novák Ferenc polgármester

 (Előterjesztés a jegyzőkönyvhöz mellékelve.)

Benkőné Gulyás Edit: Ismerteti a pénzügyi bizottság határozatát:

**Pénzügyi, Városüzemeltetési, Ügyrendi és Humánpolitikai Bizottság 36/2018. (II.28.) számú határozata:**

A bizottság javasolja a képviselőtestület számára az előterjesztés szerinti határozati javaslat elfogadását.

Novák Ferenc: Szavazásra teszi fel az előterjesztés szerinti határozati javaslatot.

 Képviselőtestület 6 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 47/2018. (III.08.) számú határozata:**

1. Zalakaros Város Önkormányzata Képviselőtestülete a 355/2017. (IX.29.) Kormányrendelet szerint a mellékletben szereplő kerékpárút külterületi szakaszt fenntartásra a tulajdonjog változatlanul hagyása mellett a Magyar Közút Nzrt részére átadja. Felhatalmazza a Polgármestert, hogy az előzetes helyszíni egyeztetéseket és a birtokbaadást bonyolítsa le.

2. Zalakaros Város Önkormányzata Képviselőtestülete úgy határoz, az üzemeltetés fenntartás és felújítás során keletkezett vissznyeremény anyagra az Önkormányzat igényt tart. Azt a keletkezés időpontjában átveszi ill. a lerakás helyét kijelöli.

3. Zalakaros Város Önkormányzata Képviselőtestülete úgy határoz, az átadásra kerülő kerékpárút szakaszon az üzemeltetési tevékenységet az Önkormányzat a Magyar Közúttal történő külön megállapodás keretében térítés mellett szándékában áll elvállalni.

4. Zalakaros Város Önkormányzata Képviselőtestülete úgy határoz, az Önkormányzat tudomásul veszi, hogy amennyiben KÖZOP forrásból épült kerékpárút projekt keretében valósult meg, úgy az Önkormányzat kezdeményezi az irányító hatóságnál, hogy a Magyar Közút bevonásra kerüljön, mint a fenntartásért felelős szervezet.

Határidő: 2018. március 15.
Felelős: Novák Ferenc polgármester
Operatív felelős: Tóthné Őri Ibolya városfejlesztési osztályvezető

**15. KEHOP-1.2.1. Helyi klímastratégiák kidolgozása, valamint a
 klímatudatosságot erősítő szemléletformálás című pályázaton való
 részvételről döntés**

Előadó: Novák Ferenc polgármester

 (Előterjesztés a jegyzőkönyvhöz mellékelve.)

Horváth Vencel: Ismerteti az összevont bizottság határozatát:

**Gazdasági, Városfejlesztési és Turisztikai Bizottság 31/2018. (II.28.) számú és a Pénzügyi, Városüzemeltetési, Ügyrendi és Humánpolitikai Bizottság 43/2018. (II.28.) számú határozata:**

A bizottság nem javasolja a képviselőtestület számára, hogy támogassa, hogy a Zalakaros Kistérség Többcélú Társulása pályázatot nyújtson be a KEHOP-1.2.1. Helyi klímastratégiák kidolgozása, valamint a klímatudatosságot erősítő szemléletformálás című pályázati kiírásra.

Novák Ferenc: Tájékoztatja a képviselőtestületet arról, hogy a kistérségi önkormányzatok vegyesen állnak a kérdéshez, van, aki részt kíván benne venni, van, aki nem, nem egyértelmű a támogatottsága.

Szirtes Balázs: Ódor polgármester úrtól azt kértük, hogy tisztán láthassuk e projektnek az előnyeit, illetve, hogy miért lenne számunkra hasznos, az ebben való részvétel.

Novák Ferenc: Következő képviselőtestületi ülésre javasolja, hogy hozzuk vissza.

Kötő Attila: Nem érti, hogy miért nem akarunk részt venni ebben projektben, hiszen se pénzünkbe, se munkánkba nem kerül. A hivataltól sem kér a projekt munkát, viszont több rendezvényünk támogatottá válhatna ez által.

Szirtes Balázs: Indokoltnak tartja a többségi támogatást az önkormányzatok részéről.

Horváth Vencel: A projekthez a jegyző asszony véleménye alapján munkaszervezetet nem tudunk biztosítani, a lakosságszám alapján esetlegesen szükségessé váló hozzájárulásról kellene, hogy információt kapjunk. Nem utasítaná el a pályázatot, de a teljes feltételrendszer ismeretében kéri, hogy kerüljön visszahozásra a pályázaton való részvétel.

Novák Ferenc: Szavazásra teszi fel, hogy a feltételrendszer illetve az érintett települések döntésének ismeretében a következő soros testületi ülésre kerüljön vissza az előterjesztés és ott hozza meg a testület a végleges döntését.

 Képviselőtestület 4 igen szavazattal, 2 ellenszavazattal és tartózkodás nélkül az alábbi határozatot hozta:

**Képviselőtestület 48/2018. (III.08.) számú határozata:**

Zalakaros Város Önkormányzata Képviselőtestülete a KEHOP-1.2.1. Helyi klímastratégiák kidolgozása, valamint a klímatudatosságot erősítő szemléletformálás című pályázaton való részvétel kapcsán a feltételrendszer pontos ismeretében, az érintett települések döntésének ismeretében a következő soros testületi ülésen kíván dönteni.

Határidő: 2018. április 10.
Felelős: Novák Ferenc polgármester
Operatív felelős: Gaál Krisztina önkormányzati és személyzeti referens

Novák Ferenc: Tájékoztatást adott a lomtalanítás időpontjáról, amely április 13-án lesz. Mivel több napirend nem volt megköszönte a részvételt, 17,49 órakor bezárta a nyílt ülést és bejelentette, hogy a képviselőtestület 5 perc technikai szünet után zárt ülés keretében folytatja tovább munkáját.

Kmft.

 Novák Ferenc Szabóné dr. Csányi Marianna

 Polgármester Jegyző

 Benkőné Gulyás Edit Kötő Attila

 Jkv. hitelesítő Jkv. hitelesítő

1. [↑](#footnote-ref-1)